റെസ്റ്റ് എടുക്കാതെ റെസ്ക്യൂ ബോട്ട് അജില് നാരായണന് തൃശൂര്: മഴയും വെള്ള പ്പൊക്കവുമൊന്നുമില്ലെങ്കിലും റെസ്റ്റെടുക്കാതെ രക്ഷകന്റെ റോളില്ത്തന്നെ പ്രവര്ത്തിക്കുകയാണു പ്രളയകാലത്ത് ആളുകളെ രക്ഷിക്കാന് നിര്മിച്ച ഒരു റെസ്ക്യൂ ബോട്ട്. പെരിങ്ങാവ് ഗ്രീന്പാര്ക്ക് അവന്യൂ റസിഡന്റ്സ് അസോസിയേഷന് നിര്മിച്ച പത്തുപേര്ക്കു കയറാവുന്ന റെസ്ക്യൂ ബോട്ടാണ് പുതിയ റോളില് ശ്രദ്ധേയമാകുന്നത്. പാലിയേറ്റീവ് പ്രവര്ത്തനങ്ങള്ക്കു പണം കണ്ടെത്താന് സഞ്ചരിക്കുന്ന നഴ്സറിയായി ഉപയോഗിക്കുകയാണ് പാഴ് വസ്തുക്കള്കൊണ്ടു നിര്മിച്ച ബോട്ടിപ്പോള്. മഴക്കാലത്ത് സ്ഥിരമായി വെള്ളം കയറിയിരുന്ന പ്രദേശമായതുകൊണ്ടാണ് 2020ല് റസിഡന്റ്സ് അസോസിയേഷന് ഇത്തരമൊരു ബോട്ട് നിര്മിച്ചത്. 2018ലെയും 19 ലെയും പ്രളയത്തില് ഇവിടെ നിന്ന് ആളുകള്ക്ക് ഒഴിഞ്ഞുപോകേണ്ടി വന്നിരുന്നു. ഓണ്ലൈനിലൂടെ ഇന്ഡോര് പ്ലാന്റുകള് വില്ക്കുന്ന ഗ്രോവ്സറീസ് growcesry എന്ന വെബ് സൈറ്റുമായി സഹകരിച്ച് റസിഡന്റ്സ് അസോസിയേഷനാണ് ഇപ്പോള് വില്പന സംഘടിപ്പിക്കുന്നത്. ദീപാവലി ദിവസം ആദ്യ വില്പന നടത്തിയപ്പോള് ഒറ്റ ദിവസം കൊണ്ട് 16,000 രൂപയുടെ ചെടികള് വില്ക്കാന്പറ്റി. വിയൂര് പാലത്തിനു സമീപം റോഡരികില് ബോട്ട് നിര്ത്തിയിട്ടായിരുന്നു കച്ചവടം. ഇന്ഡോര് പ്ലാന്റുകളും മറ്റ് അലങ്കാരച്ചെടികളുമെല്ലാം ബോട്ടില് വില്പനയ്ക്കായി ഒരുക്കിയിരിക്കുന്നു. ഇതിലൂടെ സമാഹരിക്കുന്ന തുക പാലിയേറ്റീവ് ചാരിറ്റി പ്രവര്ത്തനങ്ങള്ക്കായി കൈമാറാനാണു തീരുമാനം. മറൈന് എന്ജിനീയറായ സുധീര് നാരായണന്റെ രൂപകല്പനയില് ഉപയോഗശ്യൂനമായ പ്ലാസ്റ്റിക് ഡ്രമ്മുകള് പൊളിച്ചായിരുന്നു ബോട്ടിന്റെ നിര്മാണം. വീലുകള് ഘടിപ്പിച്ചുള്ള ബോട്ട് എവിടേയ്ക്ക് വേണമെങ്കിലും ഈസിയായി കൊണ്ടുപോകാം. ഓട്ടോയുടെ പിറകില് കെട്ടിപ്പോലും ദൂരദേശത്തേക്കു കൊണ്ടുപോകാം. കഴിഞ്ഞ വര്ഷം വെള്ളം കയറിയപ്പോള് അത്യാസന്ന നിലയിലായ രോഗിയെ ആംബുലന്സിനടുത്തെത്തിക്കാന് ഈ ബോട്ട് ഉപയോഗപ്പെടുത്തി. വിയൂര് തോടില് നിന്നുള്ള വെള്ളമാണ് കടുത്ത മഴക്കാലത്ത് പെരി ങ്ങാവിലേക്കു കരകവിയുന്നത്. തോട് വലുതാക്കിയതിനാലും ഏനാമാവ് ബണ്ട് പൊട്ടിച്ചതിനാലും ഇത്തവണ വെള്ളം കയറിയില്ല. ഏറെ വര്ഷമായി ബുദ്ധിമുട്ടിച്ചിരുന്ന വെള്ളക്കെട്ട് ഇനിയുണ്ടാവില്ലെന്നാണു നാട്ടുകാരുടെ പ്രതീക്ഷ. രക്ഷാപ്രവര്ത്തനത്തിനായി നിര്മിച്ച ബോട്ട് മറ്റൊരു തരത്തില് ഉപയോഗപ്പെടുന്നതിന്റെ സന്തോഷത്തിലാണ് ഏവരും.